S-921/2013

Mál þetta, sem dómtekið var í gær, er höfðað með ákæru útgefinni af lögreglustjóranum á höfuðborgarsvæðinu 29. október síðastliðinn á hendur V-kk-þgf J-kk-þgf, kt. 000000-0000, Steinkirkju, Akureyri. Ákærða er gefið að sök „fíkniefnalagabrot, með því að hafa fimmtudaginn 16. maí 2013, í húsnæði að Lónsbraut 6 í Hafnarfirði, í vörslum sínum 92 [...] kannabisplöntur, en ákærði hafði um nokkurt skeið fram til þessa dags ræktað greindar plöntur, sem fundust við leit lögreglu í húsnæðinu“ og þannig brotið gegn 1., sbr. 4. mgr. 2. gr., sbr. 1. mgr. 5. gr. og 6. gr. laga nr. 65/1974 um ávana- og fíkniefni, sbr. og 4. gr. laganna að því er varðar framleiðslu á kannabis, sbr. 1. gr. laga nr. 60/1980 og 1. gr. laga nr. 13/1985, sbr. og reglugerð nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 490/2001 og reglugerð nr. 848/2002.

Í ákæru er þess krafist að ákærði verði dæmdur til refsingar, greiðslu alls sakarkostnaðar og til að sæta upptöku á 92 kannabisplöntum, hitamæli, tímarofa, fjórum lömpum, fjórum straumbreytum, loftdælu, fimm vatnsdælum, tveimur kolasíum, þremur viftum og tveimur ph-mælum samkvæmt heimildum í 6. og 7. mgr. 5. gr. laga nr. 65/1974.

Ákærði hefur fyrir dómi skýlaust játað brot sitt og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og ákærði höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa.

Samkvæmt sakavottorði ákærða hefur honum þrívegis áður verið gerð refsing, þar af einu sinni fyrir brot gegn lögum um ávana- og fíkniefni. Það var með dómi 14. júní 2006, en þá var ákærði var dæmdur í 30 daga fangelsi fyrir brot gegn þeim lögum og fyrir ölvunarakstur, auk þess sem hann var sviptur ökurétti ævilangt.

Refsing ákærða þykir hæfilega ákveðin fangelsi í 60 daga. Að virtri skýlausri játningu ákærða þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði hefur fallist á kröfu ákæruvalds um upptöku eins og henni er lýst í ákæru. Samkvæmt því og með vísan til 6. og 7. mgr. 5. gr. laga nr. 65/1974 er sú krafa tekin til greina.

Með vísan til 218. gr. laga nr. 88/2008 ber að dæma ákærða til að greiða allan sakarkostnað málsins, sem samkvæmt framlögðu yfirliti er 111.129 krónur, en annan sakarkostnað leiddi ekki af meðferð málsins.

Dóm þennan kveður upp H-kk-nf Þ-kk-nf aðstoðarmaður dómara.

D ó m s o r ð:

Ákærði, V-kk-nf J-kk-nf, sæti fangelsi í 60 daga. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði skal sæta upptöku á 92 kannabisplöntum, hitamæli, tímarofa, fjórum lömpum, fjórum straumbreytum, loftdælu, fimm vatnsdælum, tveimur kolasíum, þremur viftum og tveimur ph-mælum sem lagt var hald á.

Ákærði greiði 111.129 krónur í sakarkostnað.

H-kk-nf Þ-kk-nf